정조 14년
北靑府使柳知養疏曰伏以天祐宗祊玉體益康園幸纔廻聖孝克伸泮禮斯擧儒化丕闡區區欣忭率普惟均而玆當聖生之甲益切華祝之忱仍伏念臣保有殘喘式至今日每念我先王再生之恩未嘗不中夜流涕誓死圖報於我聖上陶鎔之中而胄筵侍講倏已二紀夢裏天顔亦未頻瞻自分此生含恨入地迺於丙午冬猥蒙分符之恩旋有賜對之命獲登文陛親聆玉音提及往事聖意勤摯終以盡心二字爲敎臣纔出宮門有淚盈襟自此以後萬死無憾奧自赴任五年于玆夙夜戰兢若隕淵谷蓋未嘗一日安寢者恐負我聖上臨筵之敎也惟其地僻民貧積弊旣痼凡百矯救之方自謂靡不用極而時當再歉事不知誠簿書之暇私自點檢無時非罪無處非罪將何顔歸拜吾王乎適有一得之見冀徹九重之聽而囊草已久趑趄未上者只以逖違之蹤恐有自衒之嫌也今以本道流民事聖敎截嚴德音渙降至有遍給衣糧命官護送之擧此實前古所未有之事凡在瞻聆孰不感泣臣忝在分憂之列益覺其罪之死亦難貸也臣方日夕俟勘之中伏見本道監營所下有旨天褒之及於賤臣者極其隆重字字恩言有若臣有誠有勞者然未知病劣無狀僻處重關千里之外何以得此於君父也始焉警訝終則感涕益不知死所況目下民勢姑不知必免溝壑則是臣死罪之上又添死罪其所惶懍尤倍於前矣噫聖念方切於北顧民事漸急於東作接濟方張事勢罔措當此之時苟有所懷仍復泯默則是臣終負我殿下也玆陳首實之章以冀天鑑之俯燭焉大抵前春北路之民得免塡壑者罔非我聖上如天之澤苟不然者百萬蒼生其必盡劉而無餘矣臣每與一境父老相對說此南望攢祝逮至秋冬穡事又告歉而公儲已盡竭大小各庫無一包留穀則嗣歲救民之策只是捧糴一事設或狀請而移得嶺南穀數萬包此不過滄海一粟道臣之憂政在於此而臣亦不敢爲非及夫臘月之初還政纔了民勢轉急稍實之戶擧火者絶少無依之類持瓢者漸多飢而無糧不能繼給則旣臣之罪也病而無藥不能遍救則亦臣之罪也棄子而逃不知父子之恩者是誰之咎也賣妻而歸罔念夫婦之義者又誰之責也風雪之夜呼燭而彷徨山沿之路對飯而噓唏匙匙分饋面面曉諭妄生接濟之計要爲安集之方恐有一夫之顚連更添重宸之憂念於是乎討一公廨留養四窮之最無告者逐旬救急之類其口又過三千此皆道臣請得之穀而非臣所自辦者也近境逃避之民幾皆還奠而遠路流離之跡或未盡歸此臣之所日夜憂歎者而就此中已歸已奠者可付還則付還可付賑則付賑些少公穀艱辛排比有若貧家之婦破東補西朝夕焦憂幸今農節差早五脈已解修梁引水巨役方始若使斯民及此時極力務農以副占豐之望則兩年幾死之民庶將回蘇而顧彼村閭之間私儲掃盡所仰哺者只公糶而已以此飢餒之民食此排比之穀決無盡力於耕作之勢方此渴悶之際道臣貸得公貨往貿嶺穀而來以爲輕價發賣之計臣亦得七八百包而若先收價後給米則無錢者不得與焉滿船長腰來泊近津而無食者流涎無種者搥胸言念及此臣心如燬道臣又軫此弊方使臣便宜擧行臣乃得此而均分一境中還戶優補兩巡間農糧幸此窮節旣霑船粟之惠又獲減價之利村村饘粥婦孺相賀而但京司納錢之期知在開月若使忍飢力田救死不贍之民督以此錢則非但其勢末由誠有妨農奪時之慮倘蒙聖慈俯燭此矜憐之狀特命該司姑緩此催錢之令使之待秋成從容備納則臣謹當竭力對揚上而使公貨無損下而使飢民有賴夫然後一方之民庶得延活而仍復力耕終免仳離之患矣此臣所以冒死陳請不暇他顧者也抑臣別有所大懼者目下窮民雖在濱死之中而還賑兩政艱已分排麥苗生靑雨暘適宜若一向如此差過六七十日則猶有回蘇之望而至於流民之初無恒産赤身號泣者兩年流散之餘生計已蕩盡雖遇小豐將何以契活乎若無別般優恤之策則今雖安集終必無效爲守令者力竭計窮只自焦心而已況明年乃辛亥也追考𨓏蹟尙多懲吹之懼以此公儲又若値此則其所罔措比今年將似天壤之分雖使智者當之恐無奈何中夜靜念不勝漆室之憂昔漢昭烈鑄得一兩錢以補軍需蓋其制以一分代一兩而用由是而財裕民安此副急之良策也今若鑄得此錢與今行用錢參互以用則所費少而所得爲百陪及今秋登豐之期分賜列邑俾各計口貿米別儲一庫預講備荒之策則此實民國之大計於是乎恤流民之生減流民之役使皆有樂生安業之心則民安得不保國安得不安乎其間節目之詳惟在有司之臣奉以周章耳臣抱此耿耿者久矣今若不言而失此機會則後雖有悔亦何補哉顧今保民之術無過於此伏願殿下恕其僭而察其愚焉且臣有三四條繼陳者其一曰興儒化噫北路之人愚蠢悍急者乃其自來之習而風氣所使稟質所拘變化者絶少一有所激輒多自縊此固可哀而名以爲士者生長於窮山絶海之間旣無聞見之益又無敎導之功是非渠之罪亦官長之責也臣自莅任以後設立訓長月講小學妄欲以禮義二字爲激礪之方立後者使之必呈禮曹成婚者使之必行交拜數年之間從而行禮者纔三四家今若一向導之以親上死長之義使一境之民咸懷爲君父一死之願則他日得力亦未必下於諸路但臣人微言輕不足見信於多士峽裏雖俗初聞是令或以爲此不過府官一時之所好蓋不知祖宗朝四百年金石之典自來如此也每年公都會必以講小學者試取一二人乃諸路通行之規而獨本道闕焉未知中間興廢之如何而遐儒不誦是書者職由於此若自朝廷有一番修擧之令仍立科條使儒生之未誦小學者俾不得入錄於大小科赴場之案永以爲式而又於都會更定一二試窠使誦是書者得以參榜則庶或有補於激礪遐俗之方守土之臣且當憑藉威靈得有施措不但州縣之士有作成之效亦必場屋之間無紛拿之患矣其二曰嚴武備噫敎人之本雖在文學禦邊之策專賴武備況臣府以三營要衝之地爲一路都會之所凡諸陰雨之具不宜一日暫緩而卄年廢操百弊蝟集逃故相續旗隊難充固已萬萬寒心而馬兵未畜馬則不可謂馬兵也射手不知射則不可謂射手也幸値昇平之世縱爲姑息之計一有綬急將何所恃其餘良軍之納布者闕額素多況當荐歉之後其所爲弊不一其端山氓野嫗扶杖號泣滿庭哀訴者半是鱞寡無告之民臣嘗不自揣量欲一釐正旋因賑事頻仍癘症間熾雖未免姑停而蓋一府設三衙所屬吏校其數甚多鄕員校儒出身忠義之自來無役者通計其數倍於軍戶又有內奴海尺等各供其役者間於其間聽其自訴咸有歸屬至於軍保之役則都歸於編戶濱死之民一有闕額輒責隣族徵以番錢索以代丁逮捕之令急於星火而旣無可納之錢又乏可代之丁或有賣田而雇人者或有逐戶而斂粟者姑作彌縫之策而顧其實則至冤弸中近日流散亦未必不由於此而誠足爲感傷和氣之一端其所矯革之方專在於從速充代而鄕員不可盡汰校儒不可盡降出身忠義之俱有所屬亦無奈何未知將何處下手乎其中馬兵之所謂忠武學者最緊於待變之需而惟其戰馬軍裝之費十倍於他軍塡充之難亦可推知臣謹稽𨓏牒在昔仁廟朝武臣申景瑗爲本道兵使始定兵制忠武學之號自此爲始使之與幼學同班錫以美號廣其立身之路激以重賞勸其習射之才初以鄕員子弟從願許付仍使漸陞於哨官千把摠之任一鄕諸任無所妨礙故當是時也所願屬者皆鄕中有風力之人殘戶疲氓莫敢望焉隊伍有驍勇之美塡差無艱辛之歎今則有其名而無其實鄕人之視武學與步兵無異相與譏嘲曰是亦兵也稍欲行身者誓死謀免三百其額半是虛簿臣乃敢爲修明舊典之計一日會諸武士抄出武學中年六十最久勤者二人一差別將一差千摠仍以故事縷縷曉諭使之依節目一切遵行凡百武班之任一二社倉之窠必以曾經武學之人次第檢擬則斯須之間得願屬者一百三十有餘人其所選差之法精壯之容與親騎衛幾無異同而惟其都試賜第之規通一道只取一人則恐無以激勸故昨年繡衣之來北也臣以公牒具由悉陳欲其試取之法一倣親騎衛之制要爲轉達之計而及其筵稟則只論北關而止噫朝家一視之澤豈有南北關之異而南之三甲亦何讓於北之慶會乎此輩之聞風顒企者由此抑鬱間有旣屬而還悔者若自今年都試亦依北關例施行則一路武學不期精而自精此武學矯弊之策也至於布軍之額計其各營當納之數則合錢爲三千七百八十八兩零若以此錢分徵於一境七千餘戶之民則每戶所納不至甚多此先輩戶布之論而均役之策亶在於此若其闕伍則只當隨闕隨補錄其姓名庸備赴戰之用而更無徵布之苦則此實補弊蘇民之一大政而但邊上撫摩之方惟以循土俗從民願爲上如或創規而招冤則反爲騷撓之端且念瘠土之民本無貧富之相懸而見方上下俱困瘡痍未合不當以此時猝用更張之論此臣有意而不敢爲者也今年番布之應納於各營者俱是定額且有定限臣府流民自畿甸與他道歸者摠爲六戶而其中二人有身役自當依朝令減布而其餘自近境還集者初聞聖旨無不雀躍謂可以得生臣方一一賙賑此皆名載軍籍者也若一切減布則各營公用亦無可支之勢臣不敢擅自闊狹若依舊侵徵於此輩則塡壑易而納錢難終使我聖上山海之澤不能遍及則臣罪尤如何臣欲私自減給推移充數則殘廩已渴措手沒策蓋臣府名雖都護其實縣也若論八路中貧窮則本道爲最若論一路中凋殘則臣府尤甚各處公下孔道責應比他邑十倍每當一役上下憂遑惟以目前免罪爲幸豈有餘力暇及於恤民乎臣以此焦悶如添一病倘我聖上更賜曲憐特以某樣錢四五千兩限三年許貸則臣謹當以此創立一庫方便生殖以補各樣軍民之弊可減者減可恤者恤成置節目雖臣遞歸之後俾得依此遵行則積弊稍蘇殘局賴保從前斯民之身係疊役左右見督者擧皆有太平耕鑿之樂而窮閻髫白庶將鼓舞於仁天雨露之中臣敢以疾痛呼父母之情竝此哀懇蓋臣所仰恃者惟聖明在上耳其三曰正穀簿臣府還穀中有所謂唐米者蓋自壬戌大歉之後變爲皮唐名雖米而實則皮穀也至今四十九年之間逐歲襲謬莫能釐正而惟其名是唐米也故凡諸上下之法與田米無異噫唐米田米本有差等固不可通用況今爲皮唐者乎每當歉歲唐未告熟則不獲已許以代捧而唐一石代所當捧者太爲二石租粟爲二石七斗五升若論其價則唐與太粟不甚縣殊而其所代捧則或倍於唐又或倍而有餘哀彼殘氓其何能倍價以納乎是故雖有代捧之令而未蒙代捧之惠此亦北民生死之機也臣嘗以此屢陳於道臣之前而每値數易未暇上徹殆若久病已痼無人可醫今若以此詢諸廟堂就唐米條量減折米之規俾與田米大有差等則名實始相符惠澤將下究臣不勝大願焉其四曰除峽弊臣府地方殆近數百里分社爲二十一各於二三社之內設置一倉蓋欲使民便於糶糴也其中有曰交濟倉者臨海創設以備荒年移粟之資論其事體比他尤別且其所儲之穀永爲二留一分之規穀品斗量最稱精實石繩包裹十分用力故當其輸納之際不無艱辛之歎從前使一府之民平均分受俾無偏苦之患此誠不獲已也但該倉距本府爲四十里至於近峽三四社則又距本府或七八十里或一百餘里通計其程有或爲二日程者每値春糶秋糴之時殘戶之民必費五六日之勞山路崎嶇牛馬或疲死方農之節其害尤大欲一矯正他無好策若以此穀盡分沿海附近之民則近日海民之苦殆甚於山氓今又添之以一弊則恐有難支之歎噫海民旣未偏分山戶又難均受則不得不爲別般區處之策竊念諸路山城之穀俱有此弊而不敢爲變通之計者以其所重在於軍餉也至於該倉之穀則實異於此三南移粟之擧或間五六年或間十餘年雖當此時一倉之穀亦未必全數移轉若以此穀之半儲置於該倉又於近峽中半之地別設一倉以藏此穀之半若値移粟之時則自山倉移海倉不過一時之勞其勢如反掌比諸山氓逐年春秋之苦優劣誠判異今若許臣別立一倉亦名曰交濟藏以該穀之半春分秋捧俾除山氓往來之費當其移粟也使其民一齊移納於海倉俾爲轉運之地則公私兩便山海均幸乞令廟堂稟處焉此皆臣私憂過計積費商量所嘗欲言而未敢言者也今臣精神已耗死亡無日豈有一半分餘念而區區願忠之誠誠不忍自外於天地父母之前乃敢忘僭冒廉披瀝無餘臣罪至此尤合萬死伏乞聖慈先治臣辜恩不職之罪又賜俯憐不以罪廢其言則臣雖死之日猶生之年臣無任瞻天望聖涕泣祈懇之至省疏具悉北關民事爲寤寐關心之端際見爾疎第一條之京納錢稍緩期限在京司無所損在北民爲大益特爲許施仍令廟堂分付各該衙門第二條之請鑄兩錢不須遽議而計口貿米爾說實好更與道伯面議書質爛熳停當仍使道伯論理狀聞第三條之公都會依他道例兼試小學必有補於牗蒙下該曹回啓稟處第四條之嚴武備最爲本道當務之先況忠武學設施之本意到今蔑如爲弊至此則其所奬拔興勸寧容少忽年前繡衣之只論關以北科岐獨漏以南殊未可知今欲召問繡衣續當別下傳敎矣第五條之市軍痼瘼聞甚切矜見今軍役之弊何道不然而爾邑救弊果有其策則何靳何惜亦須就議道伯俾卽詳陳意見便否至於今春流民還集之類身布還上自在勿論之中而觀於疏辭似有區別就捨者何也第六條之代捧之弊第七條之別立交濟山倉許令廟堂以草記稟處大抵北靑之民暫弛宵旰之念意謂主倅之得其人後加隨事惕念以副前下褒嘉之諭